На основу члана 4. став 2. и члана 11а став 1. Закона о култури ("Службени гласник РС", број 72/2009, 13/2016, 30/2016, 6/2020, 47/21 и 78/21), члана 11. став 2. Одлуке о комуналном реду ("Службени лист Града Ниша", брoj 12/2020-пречишћен текст, 80/2020 и 103/2021) и члана 37. став 1. тачка 7. Статута Града Ниша ("Службени лист Града Ниша", брoj 88/2008, 143/2016 и 18/2019),

Скупштина Града Ниша, на седници од ............... године, донела је

**О Д Л У К У**

**O ИЗМЕНИ И ДОПУНАМА ОДЛУКЕ О МАНИФЕСТАЦИЈАМА И ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД**

Члан 1.

У Одлуци о манифестацијама и програмима у области културе од значаја за Град (''Службени лист Града Ниша'', број 5/2018 - пречишћен текст, 18/2019 и 18/2021), члан 3. мења се и гласи:

„Члан 3.

„Сталне манифестације у области културе од значаја за Град су:

1. Фестивал глумачких остварења играног филма ''Филмски сусрети Ниш''

2. Интернационалне хорске свечаности

3. Ликовна колонија ''Сићево''

4. Књижевна колонија ''Сићево''

5. Нишке интернационалне музичке свечаности ''Нимус''

6. ''Мајска песма'' - фестивал дечије музике

7. ''Нисомниа''*-* музички фестивал

8. ИнтернационалниNišvilleџез фестивал

9. Новогодишњи концерт

10. Међународни фестивал хорске духовне музике „Музички едикт"

11. Евергрин фестивал

12. Фестивал драме и позоришта „Театар на раскршћу“.

Члан 2.

После члана 13а, додаје се нови члан 13б и гласи:

. „Члан13б“

Фестивал драме и позоришта „Театар на раскршћу“ је манифестација једногодишње позоришне продукције балканског културног простора, основана 2018. године.

Манифестација се одржава сваке године од 11. марта до 19. марта.

Организатор и реализатор манифестације је Народно позориште Ниш.

Члан 3.

У члану 23. став 1., након алинеје 3., додаје се нова алинеја 4., која гласи:

„- даје мишљење на захтеве за осликавање мурала на спољним деловима зграда и објектима јавне намене на територији Града“.

Досадашње алинеје 4., 5. и 6. постају алинеје 5., 6. и 7.

Члан 4.

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

др Бобан Џунић

**О б р а з л о ж е њ е**

Члан 4. став 2. Закона о култури („Службени гласник Републике Србије" број 72/2009, 13/2016 и 30/2016, 6/2020, 47/21 и 78/21), прописује: „Јединица локалне самоуправе стара се о задовољавању потреба грађана у култури на својој територији и уређује поједина питања од интереса за своје грађане, као и начин њиховог остваривања, у оквиру права и обавеза утврђених Уставом и законом.“

Члан 11а. став 1. Закона о култури („Службени гласник Републике Србије" број 72/2009, 13/2016 и 30/2016, 6/2020, 47/21 и 78/21), прописује: „Република Србија, аутономна покрајина и јединица локалне самоуправе, могу одредити поједину манифестацију или фестивал од посебног значаја за културу Републике Србије, аутономне покрајине или јединице локалне самоуправе“.

Савету за културно стваралаштво Града Ниша, достављен је захтев Народног позоришта Ниш за усвајање предлога да Фестивал „Театар на раскршћу“ добије статус сталне манифестације у области културе од значаја за град.

Фестивал драме и позоришта „Театар на раскршћу“ је манифестација једногодишње позоришне продукције балканског културног простора и има такмичарски карактер. Основан је 30.11.2018. године Одлуком Управног одбора Народног позоришта Ниш, а први Фестивал је одржан марта 2019. године. Као једини позоришни фестивал који на једном месту окупља позоришну уметност балканског културног подручја, „Театар на раскршћу“ има за циљ афирмацију сличности и разлика културног идентитета држава и народа који деле исти простор, државе Србије и града Ниша као места раскршћа европских и светских путева, јачање међународне културне размене, промовисање позоришне уметности и стваралаца и посвећен је изазовима и перспективама савременог позоришта.

Имајући у види масовност у броју учесника и посетилаца, као и анимирање позоришне јавности, снажан допринос уметничке свести, остваривање и развијање културне сарадње са иснтитуцијама и појединцима из земаља балканског културног подручја, Републике Србије и Града Ниша, као и промоцију града Ниша као културног центра и позитивну инпликацију Фестивала на туризам Града, Савет за културно стваралаштво Града Ниша је на седници одржаној 27.12.2022. године оценио да је фестивал драме и позоришта „Театар на раскршћу“ од посебног значаја за културу града Ниша, те је подржао захтев да се овај фестивал уврсти у сталне манифестације у области културе од значаја за Град.

Чланом 11. став 2. Одлуке о комуналном реду ("Службени лист Града Ниша", брoj 12/2020-пречишћен текст, 80/2020 и 103/2021), прописано је да пре одлучивања о захтеву за осликавање мурала на споњним деловима зграда и објектима јавне намене, Градска управа за друштвене делатности прибавља мишљење Савета за културно стваралаштво. Из наведеног разлога, потребно је Одлуку о манифестацијама и програмима у области културе од значаја за Град допунити и овом надлежношћу Савета за културно стваралаштво.

За реализацију предложеног акта није потребно ангажовање додатних средстава из буџета Града Ниша за 2022. годину.

На основу наведеног, Градска управа за друштвене делатности израдила је нацрт одлуке као у диспозитиву.

вршилац дужности заменика начелника

Градске управе за друштвене делатности

Павлина Михајленко